Nang Bakisah: Amang BBMamakan Kulit
HIDUP Anang Timpakul wahini pina babagus pang, salawas ditarima bagawi di parusahaan ganal. Mun urang wahini mamadahakan, iksikutif anum. Kaitu ai ngarannya, napa kasuksisan Anang nitu sampai inya jadi salah saikung bus di parusahaan nitu.
Tagal kada langsung manjadi bus jua pang Anang di parusahaan nitu. Matan bawah jua inya marintis karir bagawi. Sampai inya bagaji puluhan juta, bamutur miwah, bajalan di hutan puluhan kilu. Sauting nang buhannya maangkat ka jampul wan Anang Timpakul ni. Biar sudah jadi bus, tagal Anang kada sumbung. Kalu jua inya manyanyarik, baarti ada nang kada biris di kanturnya nitu.
Suah, buhan kantur manuntun sipakbula baimbaian di kantur. Nyata pang lah manuntun sipakbula ngarannya, pasti am ada kawalnya. Kupi, tih, kada katinggalan kacang bajarang. Nang ngaran asyik manuntun tu ti, kada sadar babarapa urang mambuang kulit kacangnya sambarangan. Padahal sudah jua diandakakan wadah ratiknya sing ganalan di higa buhannya manuntun.
Wan jua, Anang umpat jua manuntun. Umpat jua mangupi, sambil mangutupi kacang bajarang nang diulah lih buhan upis bui di kantur. Tagal pinannya Anang haja nang mambuang kulit kacangnya ka wadah ratik. Nang lainnya asal mambuang haja.
Imbah tuntung manuntun sipakbula tu ti, badiri ai Anang. Takijat inya malihat kulit kacang bahamburan di lantai kantur. “Maka sudah disadiakan wadah ratiknya, maka ada haja yat nang mambuang ka lantai, camapa ni...,” jar Anang Timpakul.
Tagal inya kada kawa manuduh sapa-sapa nang mambuang kulit kacang tu ti ka lantai. Ditakuni ai lih Anang ka anak buahnya nang baimbaian manuntun sipakbula tu tadi. Sakalinya Utuh Lacuk nang hanyar talu hari ditarima bagawi di kantur Anang, mangaku. Inya pambanyaknya mambuang kulit kacang ka lantai. “Kada marasa lagi ulun mambuang kulitnya, saking karamianya manuntun bula tadi bus ai, maaf lah...,” jar Utuh.
Kada lawas Anang Timpakul masuk ka ruangannya. Disuruhnya Utuh Lacuk mahadap. “Ikam tadi baalasan kada singhaja mambuang kulit kacang. Tagal unda dapat lapuran nyawa Tuh ai dasar nang katuju mahamburi kulit kacang di kantur ni?” jar Anang manyayarik.
“Inggih pak ai,” jar Utuh tagatar-gatar disariki Anang.
“Kanapa kulitnya nyawa buang di lantai!” jar Anang sarik, sambil manapak ka mija. “Uuuui...,” jar Utuh Lacuk satangah babungulan, “Barati kulitnya dimakan jua lih bus...?” jar Utuh.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn